

**REPUBLIKA HRVATSKA**

**VARAŽDINSKA ŽUPANIJA**

**OPĆINA VIDOVEC**

**Općinsko vijeće**

KLASA: 021-05/13-01/07

UR.BROJ: 2186/10-13-03

Vidovec, 28.10.2013.

**Z A P I S N I K**

**sa 04. sjednice Općinskog vijeća Općine Vidovec, održane dana 28. listopada 2013. godine, ( ponedjeljak ) u prostorijama Općine Vidovec**

**Sjednica je započela u 19,00 sati.**

Predsjednik Općinskog vijeća Općine Vidovec Zdravko Pizek otvorio je 4. sjednicu Općinskog vijeća Općine Vidovec, pozdravio je sve članove Općinskog vijeća Općine Vidovec, općinskog načelnika Brunu Hranić, zamjenicu općinskog načelnika Dubravku Rog, djelatnice Jedinstvenog upravnog odjela Općine Vidovec, gospodina Borislava Šimenc iz Turističke zajednice te prisutne medije kojima se zahvalio na odazivu.

**UTVRĐIVANJE KVORUMA ČLANOVA OPĆINSKOG VIJEĆA :**

Predsjednik Općinskog vijeća Zdravko Pizek utvrdio je da je sjednici prisutno 14 članova od izabranih 15 članova Općinskog vijeća Općine Vidovec, te konstatirao da kvorum postoji i može se nastaviti sa daljnjim tijekom sjednice Vijeća te da će sve donijete odluke biti pravovaljane.

**PRISUTNI ČLANOVI OPĆINSKOG VIJEĆA** :

Martina Bistrović, Sanja Pomper, Ivica Papec, Ivan Kliček, Ivan Benček, Marijo Serini, Dubravko Zavrtnik, Hrvoje Hosni, Ivan Kušćar, Damir Hosni, Srećko Županić, Nikola Pozder, Krunoslav Puček

**SJEDNICI NISU PRISUSTVOVALI ČLANOVI OPĆINSKOG VIJEĆA** : Nadica Cafuk

**PREDSJEDATELJ** : Zdravko Pizek

**OSTALI PRISUTNI** :

Općinski načelnik Bruno Hranić, zamjenica općinskog načelnika Dubravka Rog, Borislav Šimenc iz Turističke zajednice Varaždinske županije, pročelnica JUO Općine Vidovec Petra Rogina i tajnica Andreja Peharda.

**USVAJANJE ZAPISNIKA SA PRETHODNE 03. SJEDNICE VIJEĆA**

Predsjednik Vijeća Zdravko Pizek iznio je :

„Prije otvaranja sjednice dobili ste zapisnik sa zadnje sjednice Vijeća, bilo je nekih pitanja, dobili ste odgovore, pa otvaram raspravu o tom zapisniku“.

Član Vijeća Ivan Kušćar iznio je :

„Ja bi najrađe da mogu ovu točku izbjeći, jer znam da sam nekome dosadan međutim ne možemo izbjeći te činjenica da se i ovim dopisom krše pravila vijećnika. Naime, u pisanom zapisniku koji sam dobio, u drugom pasusu gdje stoji : slijedom postupanja po zahtjevu, utvrđeno je da je zahtjev upućen e-poštom pa je i kao takav službeno zaprimljen, međutim u zahtjevu nisu navedena imena i prezimena članova Vijeća u čije ime i prezime se zahtjev podnosi, te uz njih u pisanoj formi sadržaj teksta itd., i da nije potpisan, pretpostavljamo da zbog načina na koji je zahtjev upućen, isti nije službeno potpisan i ovjeren od članova Vijeća.

Moj mail, a znate dobro kad se mail šalje nije ga mogao poslati Osama bin Laden, zna se koja je mail adresa. U naslovu gore, poštovani u ime oporbenih vijećnika HNS,SDP i HSS, znači jasno se govori, u ovom sazivu nema trećih, ima samo dvije strane, opozicija i pozicija.

U ime oporbenih vijećnika, ima nas šest, ovdje se govori da nisam naveo imena i prezimena, mislim ko da razgovaramo s drugim svijetom.

Tražim da se unesu sva pitanja i odgovori, jasno je bilo to da se unesu sva pitanja i odgovori koji su postavljali navedeni vijećnici.

Prema Statutu mi možemo naknadno i to smo zatražili da se to stavi.

Referiram se na točku, koja nije nigdje ubačena u zapisniku, to je točka kada se razgovaralo o projektu Barutana i diskusiji vezano uz to, to je primjedba, ta točka nije stavljena.

Kad sam pisao dopis, jasno sam, već prije smo stavili vama na znanje, da smo oformili klub oporbenih vijećnika i ja sam u ime oporbenih vijećnika kao predsjednik uputio zahtjev na koji nisam dobio odgovor odnosno negira se opće moje pravo da imam u zapisnik ono što je diskutirano. Stoga tražim i dalje da u sljedećem zapisniku bude navedena naša diskusija kompletna po točci. I još samo nešto, banalna stvar, nije potpisano, dobro znate da kad je elektronska pošta u pitanju da nema potrebe potpisivati jer i doma dobivamo račune bez štambilja i potpisa i ono je punovažeće. Pozivati se da ja ili netko drugi nije potpisao to je nonsensus to je glupost. Tako da smo ispunili sve uvjete da se naša diskusija stavi u zapisnik“.

Predsjednik Vijeća Zdravko Pizek zahvalio se gospodinu Kušćaru te iznio :

„Mislim da je ovo najmanji problem koji tišti općinu ima puno važnijih stvari. Rekli smo da ako baš netko inzistira da napomene prije diskusije da uđe u zapisnik, jer po Poslovniku piše se po skraćenom obliku“.

Član Vijeća Dubravko Zavrtnik iznio je :

„U diskusiji oko Barutane vijećnik SDP-a Krunoslav Puček je konstatirao da me zna iz prošlog mandata i da sam ja dobio asfalt na račun općine pa bi htio u tom obliku kako je rekao da to uđe u zapisnik“.

Predsjednik Vijeća Zdravko Pizek ponovno je postavio pitanje :

„Da li ima još što po pitanju zapisnika sa prošle sjednice te dodao da bi bilo korektno da se prije diskusije vijećnici izjasne da žele da uđe u zapisnik da se i pojednostavi gospođi Andreji da ne izvlači iz konteksta da se izjasnite što želite da uđe u zapisnik. Smatram da nije teško izjasniti se tko što želi“.

Načelnik Bruno Hranić iznio je :

„Samo da informiram, na sva postavljena pitanja ja sam odgovorio i svi oni vijećnici, mislim da je pitanje postavila gospođa Cafuk, dobili su odgovor u pisanom obliku uz materijale„.

Nakon toga, predsjednik Vijeća Zdravko Pizek zamolio je članove Vijeća da se izjasne dizanjem ruku tko je za takav zapisnik.

Član Vijeća Ivan Kuščar postavio je pitanje : kakav zapisnik ?

Predsjednik Vijeća Zdravko Pizek odgovorio je :

„Zapisnik sa prošle sjednice, u obliku kakav ste zaprimili, da li se prihvaća ili ne „?

Član Vijeća Dubravko Zavrtnik iznio je :

„Uz moj prijedlog“.

Član Vijeća Ivan Kušćar iznio je :

„Ako se ispravi ovo, onda smo za, ako se ispravi ova moja konstatacija“.

Predsjednik Vijeća Zdravko Pizek iznio je :

„ Dajem na glasovanje„.

Tko je za : 9 članova Vijeća

Tko je protiv: 3 članova Vijeća

Ima li suzdržanih: 2 člana Vijeća

**Predsjednik Vijeća Zdravko Pizek konstatirao je, da je zapisnik sa 03. sjednice Općinskog vijeća Općine Vidovec prihvaćen, sa 9 članova od 14 prisutnih članova Vijeća.**

**UTVRĐIVANJE DNEVNOG REDA ZA 04. SJEDNICU OPĆINSKOG VIJEĆA OPĆINE VIDOVEC**

**Predsjednik Vijeća Zdravko Pizek iznio je :**

**Prelazimo na otvaranje 4. sjednice i predlažem sljedeći :**

**D N E V N I R E D**

1. Strategija razvoja ruralnog turizma Općine Vidovec 2014.-2020.,
2. Prijedlog Odluke o komunalnim djelatnostima na području općine Vidovec,
3. Prijedlog Odluke o izmjeni i dopuni Odluke o komunalnoj naknadi,
4. Razno.

Predsjednik Vijeća upitao je članove Vijeća da li ima tko kakvu dopunu na predloženi dnevni red.

Ako nema, zamolio je članove Vijeća da se izjasne tko je za takav dnevni red :

Tko je za: 14 članova Vijeća

Tko je protiv:

Ima li suzdržanih:

**Predsjednik Vijeća Zdravko Pizek konstatirao je da je dnevni red usvojeni jednoglasno, sa 14 prisutnih članova Vijeća.**

**Točka 1.**

**Strategija razvoja ruralnog turizma Općine Vidovec 2014.-2020.**

U uvodnom dijelu načelnik Bruno Hranić iznio je :

„Pod točkom prvom podnio sam prijedlog Strategije razvoja ruralnog turizma Općine Vidovec 2014. – 2020. godine, pa ću napraviti jedan mali uvod obzirom da općina Vidovec kroz svojih 20 godina postojanja, intenzivno, znači svi načelnici su radili prvenstveno na tome da se poboljša odnosno dovede komunalna infrastruktura na jedan zavidan nivo, odnosno da se omogući život našim žiteljima bez ikakvih problema što se tiče i opskrbe električnom energijom i nerazvrstanih cesta. Mislim da smo došli u jednu fazi gdje više praktički ne trebamo razmišljati o toj komunalnoj infrastrukturi istim intenzitetom kao što smo razmišljali prije desetak godina, jer ne samo ja nego i svi prijašnji načelnici su napravili jako puno na razvoju komunalne infrastrukture i vrijeme je da krenemo dalje.

Ono što je danas jako popularno su Europski fondovi, razvoj civilnog društva i razvoj turizma gdje naša zemlja ima epitet turističke zemlje, ali prvenstveno kao mediteranske zemlje dok se nije naglasak stavio na razvoj kontinentalnog turizma, a sve zemlje srednje i zapadne Europe rade na razvoju kontinentalnog turizma i mislim da je ovdje prilika da bismo mogli iskoristiti sredstva iz EU fondova, a koja su namijenjena za razvoj civilnog društva, prvenstveno za razvoj naših udruga, da napravimo jednu strategiju ruralnog turizma naše općine jer kapaciteta imamo, ne samo zeljarijadu nego i naša kulturna dobra i naš vinorodni kraj naselja Tužno. Da bismo mogli konkurirati na te natječaje mi moramo imati neku strategiju kao što je navedeno 2014. – 2020., šest godina unaprijed.

Gospodin Šimenc iznio je „

„Pozdravljam Vas i moram reći da mi je zadovoljstvo biti ovdje sa vama i razgovarati na ovu temu koju ste stavili u dnevni red.

Kao što vidite, ja sam ovu temu, koju bi htio vam prezentirati ukratko kroz dokument koji ste dobili pod nazivom seoski turizam općine Vidovec, čisto iz razloga jer je seoski turizam uži pojam od ukupnog ruralnog turizma koji obuhvaća i sve ostale oblike turizma, a za koje mislim da nemamo trenutno mogućnosti na području općine i razvijati.

Međutim najmanje je važno kako ćemo dokument na kraju nazvati. Ovo je prvi materijal, ali znate da i svaka strategija kada se radi mora biti izrađena u zajedništvu svih subjekata u lokalnoj sredini pa tako ovo doživite kao prvi materijal, podlogu na temelju koje bi zapravo onda trebalo operativno razvijati i izraditi konačni dokument.

Nakon uvodnog izlaganja, gospodin Šimenc obrazložio je prijedlog strategije koju su svi članovi Vijeća zaprimili u pismenom obliku.

Predsjednik Vijeća Zdravko Pizek zahvalio se na izlaganju gospodinu Šimencu te otvorio raspravu.

U raspravu uključili su se članovi Vijeća : Damir Hosni, Dubravko Zavrtnik, Krunoslav Puček, Ivan Kušćar i načelnik Bruno Hranić.

Član Vijeća Ivan Kušćar iznio je :

„ Ja ću se malo referirati po ovoj točci. Ova strategija razvoja prezentirana je na jedan lijepi skup želja i koja jednim dijelom implementirana odnosno preklapa se sa strategijom razvoja Varaždinske županije. Jednostavno hoću naglasiti da kao oporbeni vijećnici nismo protiv, dapače podržavamo svaku inicijativu za oživljavanje turizma, ali izražavamo odnosno i vas tjeramo na neki način da imate ograđene sve blokatore ako nešto nije dobro ili ako nisu stvoreni svi preduvjeti da ovo funkcionira kako treba. Mi na ovom području imamo organiziranu udrugu zeljara, povrtlara, KUD, ogranak lijepe naše, svi oni ljubomorno čuvaju svoj segment tradicije dapače i oni sami osobno mogu izaći u suradnji sa agencijom za razvoj ili kako god se zvala, mogu izaći, aplicirati na fondove Hrvatske ili Europske fondove. Njih treba objediniti i pitanje dal su stvoreni uvjeti da oni to rade i dal će se to raditi na taj način.

Drugo, ovo u svemu tome, mene brine tajming, odnosno vrijeme, zabrinjava me proračun u kojem nemamo previše manevarskog prostora, u pitanju je 120.000,00 kn, mislim da u toj cijeloj regiji 200.00,00 kn dobivaju sve udruge, sad još 120.000,00 kn još opterećenja, a cijelo vrijeme čujemo da nema mogućnosti nema sredstava i za njihov rad i za poboljšanje njihovih uvjeta. Kada sam govorio na početku o nekim preduvjetima, tad mi na glavu spada, kad ste govorili o šetnicama, što mi sve imamo, a što bi sve htjeli da imamo. Ako vi hočete dopeljati turista koji će se prošetati ovdje, tada morate imati na umu da mi u elementarnim uvjetima nemamo riješenu kanalizaciju.

Taj isti turist, danas, sutra, kad hoće prošetati, bez kanalizacije, naići će na prvoj grabi na fekalije koje su sto ili pedeset metara od naselja od prvih kuća. Ništa po tom pitanju nismo napravili ili još bolje uvjete da napravimo s tim istim novcima, tehničke uvjete s Elektrom danas, sutra. Imali smo jedan slučaj baš u Nedeljancu s mladim bračnim parom, bračni par je skoro stradao, nemamo rasvjete. S tim novcima, ja sam se raspitao, mi možemo isto tako stvoriti uvjete i veće od turizma, sačuvati život, povući petu žicu i stvoriti tehničke uvjete da svaka treća žarulja svijetli. Nismo protiv razvoja, velim samo da se ima u vidu, trenutka u kojem živimo, što od toga očekujemo, kakvi su planovi odnosno gdje su i odgovornosti za, ne daj bože, da nešto krene po zlu. Sve je to lijepo navedeno, ako nemamo, gdje je kriterij za ocjenjivanje rada jer to je plaća tajnika, koji ne vidim nigdje da ima bilo kakvu odgovornosti osim da ima velike ovlasti. Te iste zadatke, sve te smjernice koje su navedene, smatram da bi se mogle polako pripremati i u postojećem sazivu. To je primarni zadatak, sve ovo što treba raditi je primarni zadatak i načelnika i njegove zamjenice, a i svih nas. Pa to vam je opis radnog mjesta, da promoviramo, poboljšavamo rad udruga, da stvaramo uvjete danas, sutra za turizam, ovo je nagli skok, za mene nagli skok. Neznam, danas baratati sa nekom vizijom, da, s takvom vizijom dobro da ćemo u dvorcu imati četiri zvjezdice, a isto tako istovremeno moramo biti svjesni na zebri da u tom istom dvorcu žive socijalni slučajevi, da pitanje vlasništva nije riješeno koje se vuče desetak dvadesetak godina, budimo realni, budimo na zemlji svjesni ovoga u što ulazimo, toliko hvala“.

U nastavku načelnik Bruno Hranić nadovezao se pojašnjenjem na izlaganje.

Predsjednik Vijeća Zdravko Pizek upitao je članove Vijeća da li ima još tko što?

Član Vijeća Ivan Kušćar iznio je :

„Ja, samo jedno, molim da se moja diskusija, da vidim, tekst stavi u zapisnik, tražim, po ovoj točci, okej, test proba, da vidim dali će uspjeti “.

**Točka 2.**

**Prijedlog Odluke o komunalnim djelatnostima na području općine Vidovec**

Pročelnica JUO Općine Vidovec Petra Rogina iznijela je :

„Imate novi prijedlog Odluke o komunalnim djelatnostima na području općine Vidovec, zbog toga jer je došlo do izmjene zakona o koncesijama i sve do točke 36.-te se odnosi na zakon o koncesijama, znači prilagodba na zakon o koncesijama, a drugi dio od članka 37. do kraja odnosi se na način prikupljanja ponuda, isto je kao u odluci koja je bila i prije na snazi, samo jasnije, detaljnije definirano“.

Zamjenica načelnika Dubravka Rog iznijela je :

„Imam prijedlog, članak 14., zadnja rečenica, znači ako su dvije ili više valjanih ponuda jednako rangirane prema kriteriju za odabir najpovoljnije ponude, davatelj koncesije odabrat će ponudu koja je zaprimljena ranije, to mora biti tako definirano ili ne, da li stručno Povjerenstvo može predložiti“.

U odgovoru pročelnice JUO Općine Vidovec Petre Rogina stoji : „Da je zakonom o koncesijama tako definirano, znači prilagodba zakona“.

Rasprave nije bilo, pa je predsjednik Vijeća Zdravko Pizek stavio prijedlog Odluke o komunalnim djelatnostima na području općine Vidovec na glasanje.

Tko je za : 14 članova Vijeća

Tko je protiv:

Ima li suzdržanih:

**Predsjednik Vijeća Zdravko Pizek konstatirao je da je jednoglasno usvojena Odluka o komunalnim djelatnostima na području općine Vidovec, sa 14 članova Vijeća.**

**Točka 3.**

**Prijedlog Odluke o izmjeni i dopuni Odluke o komunalnoj naknadi**

Pročelnica JUO Općine Vidovec Petra Rogina iznijela je :

„Ono bitno je da se kreće u izmjeru objekata za utvrđivanje komunalne naknade, znači uz postojeći članak 4. – to je znači da su obveznici plaćanja komunalne naknade vlasnici odnosno korisnici stambenog, poslovnog i garažnog prostora, dodaje se da su obveznici plaćanja komunalne naknade obiteljska poljoprivredna gospodarstva koja su vlasnici posjednici ili zakupci objekata u kojima se obavlja poljoprivredno-proizvodna djelatnost, vlasnici, posjednici ili zakupci spremišta poljoprivrednih proizvoda, alata i poljoprivrednih strojeva, te obrti, poduzeća i ostale pravne osobe koje se bave poljoprivredno-proizvodnom djelatnošću.

Znači do sada su bile definirane samo tri kategorije objekata, stambeni, poslovni i garažni, a sada i OPG-i.“

U raspravu uključili su se članovi Vijeća : Srećko Županić, Ivan Kušćar, Damir Hosni, Dubravko Zavrtnik i načelnik Bruno Hranić.

Predsjednik Vijeća Zdravko Pizek zamolio je članove Vijeća da se dizanjem ruku izjasne tko je za takav prijedlog Odluke o izmjeni i dopuni Odluke o komunalnoj naknadi.

Tko je za : 9 članova Vijeća

Tko je protiv : 5 članova Vijeća

Ima li suzdržanih :

**Predsjednik Vijeća Zdravko Pizek konstatirao je da je usvojena Odluka o izmjeni i dopuni Odluke o komunalnoj naknadi sa 9 glasova od 14 prisutnih članova Vijeća.**

**Točka 4.**

**Razno**

Načelnik Bruno Hranić podnio je informaciju, a odnosi se na dugogodišnji **sudski spor** koji se vodi **o ulici Vukovarskoj u Cargovcu te predložio da se donese** odluka da se Vladimiru Plantić iz Vidovca isplati naknada u visini od 15.000,00 kn za korištenje zemljišta u njegovom vlasništvu, a kojim se služila Općina Vidovec za potrebe otvaranja Vukovarske ulice u Zamlači.

U raspravi sudjelovali su članovi Vijeća : Damir Hosni, Ivan Kušćar, Nikola Pozder te načelnik Bruno Hranić.

Nakon kraće rasprave, predsjednik Vijeća Zdravko Pizek upitao je članove Vijeća tko je za prijedlog koji je iznio načelnik.

Tko je za: 14 članova Vijeća

Tko je protiv :

Ima li suzdržanih :

**Predsjednik Vijeća Zdravko Pizek konstatirao je da je prijedlog prihvaćeni jednoglasno, sa 14 članova Vijeća.**

Nadalje, načelnik Bruno Hranić uz obrazloženje predložio je da se **hrvatskom branitelju Antoniu Vešligaj iz Nedeljanca,** koji je bio i zatočenik srpskih četničkih logora i koji je još 2005. godine podnio zahtjev Općini Vidovec, osigura priključak za komunalnu infrastrukturu odnosno izvrši povrat sredstava za troškove komunalnog opremanja prema računima koje je priložio uz zamolbu u sveukupnom iznosu od 8.341,01 kn.

U raspravi koja je uslijedila sudjelovali su član Vijeća Srećko Županić i načelnik Bruno Hranić.

Nakon rasprave i obrazlaganja, predsjednik Vijeća Zdravko Pizek postavio je pitanje tko je za to da se Antoniu Vešligaj isplate sredstva u navedenom iznosu.

Tko je za : 14 članova Vijeća

Tko je protiv:

Ima li suzdržanih:

**Predsjednik Vijeća Zdravko Pizek konstatirao je da je prijedlog jednoglasno usvojen, sa 14 članova Vijeća.**

Nakon toga, načelnik Bruno Hranić podnio je informaciju oko funkcioniranja naših udruga, te da Ribolovno društvo i KUD Vidovec (o Zeljarijadi) nisu podnijeli financijsko izvješće.

Što se tiče Nogometnog kluba Vidovec utvrđeno je, da predsjednik kluba samovoljno vodi klub bez uprave te da je preuzeo dužnost tajnika i blagajnika.

Obvezuje se načelnik obaviti razgovor sa predsjednikom kluba i zatražiti detaljno financijsko izvješće i sazvati izvanrednu skupštinu.

Nakon obrazlaganja predložio je Vijeću da se zauzme stav da se obustavi isplata sredstava svima koji nisu izvršili svoju obavezu, podnesli financijsko izvješće.

Informaciju o funkcioniranju Zajednice sportskih udruga podnijela je zamjenica načelnika Dubravka Rog.

U raspravi sudjelovali su članovi Vijeća : Ivan Kušćar, Nikola Pozder, Srećko Županić, Dubravko Zavrtnik i načelnik Bruno Hranić te zamjenica načelnika Dubravka Rog.

Član Vijeća Dubravko Zavrtnik iznio je :

„Pošto me gospodin Puček na prošloj sjednici Vijeća prozvao, da sam ja, molim da to uđe u zapisnik jer je to bila njegova konstatacija, to bi u prenesenom, odnosno vjerojatno se aludira da sam ja dobio ne pripadajuću materijalnu korist na račun Općine Vidovec.

Ja Vas sve skupa pozivam da ako vi imate kakve spoznaje oko toga, vi ste dužni da to prijavite nadležnoj instituciji, znači ako je oštećeni od moje strane kao vijećnika proračun Općine Vidovec vi ste dužni to prijaviti. Ja vas sve sad javno pozivam, napravite sad tu, ako ne,

onda kad budem ja ovaj zapisnik koji budem dobio sljedeći put koji sam zatražio odnesel sam nadležnoj instituciji neka preispitaju, ako sam pogriješio vjerojatno me budu sankcionirali, ako nisam onda budem zatražio da me se obešteti“.

Član Vijeća Krunoslav Puček iznio je :

„Evo ja bi se isto javio, da morete isto u zapisnik dati, da je u prošlom mandatu, kroz tri sjednice ste se prepirali, gospon Pizek, Dubravko, a načelnik vas je smirivao, evo, ima sve sigurno je zapisano jer sam rekel zakaj to, kroz tri sjednice, ako gospon Dubravko nije imal asfalt, sad ga ima ispred ograde, znači da je netko, a on nije platio, znači da je netko napravio na svoju volju asfalt, je istina, reči.“

Predsjednik Vijeća Zdravko Pizek upitao je članove Vijeća :

„Tko je za to da generalno podnesu izvješća, ako ne podnesu financijska izvješća, ne može dobiti niti jednu kunu, tko je za to, izjasnite se“.

Tko je za : 14

Tko je protiv:

Ima li suzdržanih :

**Predsjednik Vijeća Zdravko Pizek konstatirao je da je prijedlog usvojen jednoglasno, sa 14 članova Vijeća.**

Na kraju sjednice član vijeća Damir Hosni iznio je :

„Htio sam još pitati za aktualni sat kojega ste obećali, ali budem vas drugi puta pital.“

Time je iscrpljen dnevni red današnje sjednice Vijeća u 21 sati i 15 minuta.

Općinsko vijeće Općine Vidovec

Predsjednik

Zdravko Pizek

Zapisnik sastavila :

Andreja Peharda